Óh ka lheueh Saul dan Nabi Daud seuleusoe geupeugah haba, Nabi Daud laju geu angkat lé Raja Saul jeuet keu peugawée gobnyan dan phon uroe nyan gobnyan hana geubri woele u rumoh ureuëng syiek gobnyan. Yonatan aneuëk agam Saul, ka geudeungoe awaknyan meututoe haba. Gobnyan teurasa cit teutarek keu Nabi Daud nyan, dan geugaséh gobnyan lagée geugaséh droe geuh keudroe.
3 Sabab nyan Yonatan geumeusumpah teutab geumeusabat deungon Nabi Daud siumu masa.
4 Yonatan laju geusuit jubah gobnyan geubri laju atranyan ubak Nabi Daud, meunan cit deungon peukayan prang gobnyan dan deungon peudeueng gobnyan geubri sajan, ali-ali gobnyan meunan cit deungon talo keuieng gobnyan.
5 Nabi Daud geupeubuet deungon gét banmandum tugaih nyang ka geubri lé Raja Saul ubak gobnyan. Sabab nyan kheueh gobnyan jiangkat lé Raja Saul jeuet ulée balang didalam angkatan prang gobnyan, dan Nabi Daud nyan jiharoik banmandum lé tantra gobnyan meunan cit lé namiet Raja Saul.
6 Bak watée Nabi Daud geugisa óh ka lheueh geupeutaloe Goliat ureuëng Filistin nyan, dan banmandum tantra laju jimeubareh jitamong u dalam banda, bubena ureuëng inong jiteubiet laju nibak jeueb-jeueb banda Israel keu jijak sambot Raja Saul. Awaknyan jimeunyanyi ngon geumeu ca-e deungon lagu-lagu nyang geumbira, dan jimeunari ngon jimeulikak sira jipeumeuén rapa-i dan kecapi.
7 Sira jimeunari bubena ureuëng inong nyan laju jimeuca-e lagéenyoe, "Saul ka geupoh maté meuribée-ribée musoh, teuma Nabi Daud geupoh musoh meuploh-ploh ribée."
8 Ban geudeungoe nyan, Raja Saul gét that beungeuh. Sabab geupike, "Nabi Daud ka jianggab jipoh maté musoh meuploh-ploh ribée, seudangkan ulôn teuma meuribée-ribée mantong. Hana treb le teuntée kheueh jihnyan ji baiát keu raja lé awaknyan!"
9 Phon uroe nyan, gobnyan ka bingiek até keu Nabi Daud.
10 Óh singoh uroe Saul na didalam rumoh gobnyan teungoh geumat kapak dan bak watéenyan cit teuma Raja Saul nyan ka jitamong lé roh jeuhet nyang geu utôh lé Po teu Allah, sampoe gobnyan ka jilab jén geuh lagée ureuëng pungo. Bak watéenyan Nabi Daud teungoh geumeuén keucapi lagée nyang ka-ka.
11 "Ulôn labang ngon kapak nyoe ubak Nabi Daud sampoe án meukeumat bak bintéh!" geupike lé Saul, laju gobnyan geu rhom kapak nyan sampoe dua goe ateueh Nabi Daud, teuma Nabi Daud meuhase geusilek.
12 Raja Saul geusada bahwa Nabi Daud nyan geulindong lé TUHAN. Sababnyan gobnyan ka jeuet teumakot keu Nabi Daud.
13 Teuma gobnyan laju geupinah Nabi Daud nibak lingkongan meuligoe geuh, dan geu angkat gobnyan jeuet keu keumeundan u ateueh siribée droe tantra. Deungon na lagéenyan Nabi Daud ka geupimpén pasokan gobnyan bak tieb-tieb watée muprang.
14 Gobnyan meuhase geupubuet banmandum tugaih geuh, sabab TUHAN nyang tulông gobnyan.
15 Bak watée Raja Saul geukalon bahwa Nabi Daud sabe meuhase, makén geutakot kheueh lé gobnyan keu Nabi Daud nyan.
16 Teuma ban saboh nanggroe Israel dan Yehuda jigaséh keu Nabi Daud kareuna gobnyan nyang pimpén dan nyang paleng le jasa gobnyan.
17 Raja Saul ka meureuncana mangat jeuet Nabi Daud nyan jipoh maté lé ureuëng Filistin lam mideuen prang mangat bék deuh gobnyan keudroe nyang poh Nabi Daud nyan. Lé sababnyan nibak siuroe Raja Saul nyan geupeugah ubak Nabi Daud, "Si Merab putroe ulôn nyang tuha teuma ulôn peukawen deungon gata, asai mantong gata tapeuleumah keuhai gata ceubeueh lam mideuen prang keu TUHAN."
18 Nabi Daud geujaweueb, "Soe kheueh namiet nyoe, peu kheueh makna jih keuluwarga bapak ulôn di Israel, sampoe ulôn nyoe jeuet keumeulintée Raja?"
19 Teuma bak watée katrok saát jih Merab geukeuneuk peukawen deungon Nabi Daud, teuma deungon hana teusangka-sangka aneuëk dara nyan jipeukawen deungon Adriel nibak Mehola.
20 Mikhal putroe Raja Saul nyang laén ka rhot cinta ubak Nabi Daud. Bak watée Raja Saul geudeungoe hainyan gobnyan pi situju.
21 Geupike lé gobnyan, "bah kheueh ulôn peutaba Mikhal mantong keu Nabi Daud, mangat Nabi Daud teujeubak dan hase teupoh maté lé ureuëng Filistin." Lé sababnyan, nyang keu dua goe jih Raja Saul geupeugah ubak Nabi Daud, "Jinoenyoe gata ka hase jeuet keu meulintée ulôn."
22 ">
22 Laju gobnyan geuyue peugawée geuhnyan mangat jipeugah ubak Nabi Daud seucara seungab-seungab lagéenyoe, "Teungku Amphon geugaséh ubak droeneueh dan meunan cit teuma keu banmandum peugawée gobnyan; jinoenyoe kheueh watée nyang paleng teupat keu droeneueh keu tajak seulangke putroe geuhnyan."
23 Teuma bak watée awaknyan jipeusampoe hainyan ubak Nabi Daud, gobnyan geujaweueb, "Gata pike mudah that beujeuet keu meulintée raja? Ulônnyoe ureuëng gasien dan hana meuguna!"
24 Banmandum peugawéenyan jijak peugah laju haba Nabi Daud nyan ubak Raja Saul,
25 Lé Raja Saul geuyue lom ubak awaknyan mangat jijak peugah ubak Nabi Daud lagéenyoe, "Nyang geulakée Teungku Amphon sibagoe jeuname na kheueh 100 boh kulét kulub ureuëng Filistin, sibagoe meunalaih keu musoh Teungku raja." (Nyoe kheueh nyang geureuncana lé Raja Saul mangat na cara geupoh maté Nabi Daud deungon peurantaraan ureuëng Filistin.)
26 Bubena peugawée Raja Saul nyan jijak peusampoe laju peusan nyan ubak Nabi Daud, dan Nabi Daud geuteurimong carat raja nyan. Kareuna nyan, sigohlom bataih watée habéh, gobnyan laju geubeurangkat deungon aneuëk buah gobnyan u daerah ureuëng Filistin. Geupoh maté laju na 200 droe ureuëng Filistin, laju geucok kulét kulub awaknyan, dan atra nyan geuseurah laju ubak Raja Saul deungon hana meukureueng meusapeu pih. Óh ka lheuehnyan Raja Saul laju geupeukawen Mikhal deungon Nabi Daud.
28 Barô kheueh Raja Saul geusada bahwa Nabi Daud nyan geulindong lé TUHAN dan meunan cit keubit that jigaséh lé aneuëk gobnyan si putroe Mikhal.
29 Teuma meutamah geutakot kheueh gobnyan keu Nabi Daud dan gobnyan geubanci ubak Nabi Daud nyan siumu udeb geuh.
30 Tieb-tieb watée pajan mantong tantra Filistin nyan jijak prang, Nabi Daud leubeh meuhase geupeuhanco awaknyan nibak peuriwa Raja Saul nyang laén. Lé sababnyan meutamah meusyeuhu kheueh laju nan Nabi Daud.
Wordproject® is a registered name of the International Biblical Association, a non-profit organization registered in Macau, China.